Document ID: 31992R2233

Komisijas Regula (EEK) Nr. 2233/92
(1992. gada 31. jūlijs),
ar ko nosaka sīki izstrādātus noteikumus īpašas piemaksas piemērošanai par piena govju ganāmpulku uzturēšanu Azoru salās
EIROPAS KOPIENU KOMISIJA,
ņemot vērā Eiropas Ekonomikas kopienas dibināšanas līgumu,
ņemot vērā Padomes 1992. gada 15. jūnija Regulu (EEK) Nr. 1600/92 par īpašiem pasākumiem, kas piemērojami Azoru salās un Madeirā attiecībā uz noteiktiem lauksaimniecības produktiem [1], un jo īpaši tās 24. panta 6. punktu,
ņemot vērā Padomes 1985. gada 11. jūnija Regulu (EEK) Nr. 1676/85 par norēķinu vienības vērtību un konversijas likmēm, kas piemērojamas kopējā lauksaimniecības politikā [2], kurā jaunākie grozījumi izdarīti ar Regulu (EEK) Nr. 2205/90 [3], un jo īpaši tās 12. pantu,
tā kā Regulas (EEK) Nr. 1600/92 24. panta 4. punktā paredzēts piešķirt īpašas gada piemaksas par piena govju ganāmpulku uzturēšanu, kuros ir līdz 78000 dzīvnieku;
tā kā, lai atvieglotu pieteikumu pārbaudīšanu, attiecīgai dalībvalstij būtu jāveic pasākumi, kas vajadzīgi, lai novērstu minēto piemaksu izmantošanu citiem mērķiem, un tā kā ir paredzēts, ka Komisijas darbiniekiem jābūt informētiem par to, vai šī sistēma darbojas pareizi;
tā kā ar Regulu (EEK) Nr. 1600/92 ieviestā sistēma stājās spēkā 1992. gada 1. jūlijā; tā kā sīki izstrādāti tās piemērošanas noteikumi būtu jāsāk pildīt tajā pašā dienā;
tā kā šajā regulā paredzētie pasākumi ir saskaņā ar Piena un piena produktu pārvaldības komitejas atzinumu,
IR PIEŅĒMUSI ŠO REGULU.
1. pants
1. Saskaņā ar Regulas (EEK) Nr. 1600/92 24. pantu ražotāji, iesniedzot pieteikumu, var pretendēt uz īpašu gada piemaksu par piena govju ganāmpulku uzturēšanu.
2. Atbalstu, kura apjoms ir ECU 80 par govi, konvertē, izmantojot lauksaimniecības konversijas likmi, ko piemēro tā mēneša pirmajā dienā, kurā iesniegts piemaksas pieteikums.
3. Lai pretendētu uz piemaksu, ražotājiem jāpierāda kompetentajai iestādei, ka dienā, kurā iesniegts pieteikums, viņi piegādā pienu un piena produktus no to pārvaldībā esošām saimniecībām.
Turklāt piemaksu piešķir, ja saņēmējs apņemas:
- piegādāt pienu un piena produktus 12 mēnešus no dienas, kurā iesniegts pieteikums,
- saglabāt savā saimniecībā piena govju skaitu, attiecībā uz kuru viņš iesniedzis piemaksas pieteikumu, 12 mēnešus.
2. pants
Portugāle veic visus pasākumus, kas vajadzīgi, lai nodrošinātu to, ka:
a) piemaksas piešķir ne vairāk kā par 78000 govīm;
b) katru gadu piemaksas pieteikumu iesniegšanai ir noteikts viens termiņš;
c) ir sīki izstrādāti noteikumi, kā uzraudzīt govju skaitu, uz kuru attiecas pieteikumi;
d) ir citi sīki izstrādāti noteikumi, tostarp noteikumi, lai nodrošinātu to, ka piemaksas izmaksā tikai piena govju audzētājiem.
3. pants
1. Ja pārbaudes liecina, ka faktiski uz piemaksu var pretendēt par mazāku govju skaitu nekā norādīts iesniegtajos piemaksas pieteikumos, piemaksu neizmaksā, neskarot 2., 3. un 4. punktu.
2. Ja dzīvnieku skaita samazināšanos var saistīt ar dabiskiem apstākļiem, kas ietekmējuši ganāmpulku, piemaksas izmaksā par dzīvnieku skaitu, attiecībā uz kuru faktiski var pretendēt uz piemaksu, ar noteikumu, ka saņēmējs 10 dienās pēc attiecīgā notikuma rakstiski ir informējis kompetento iestādi par šiem apstākļiem.
3. Ražotāji turpina pretendēt uz piemaksu par dzīvnieku skaitu, par kuru viņi faktiski ir tiesīgi saņemt piemaksu, ja 2. pantā noteiktās saistības nav bijis iespējams izpildīt force majeure apstākļu dēļ. Ražotāji paziņo kompetentajām iestādēm par šiem apstākļiem 10 dienās pēc attiecīgā notikuma.
4. Gadījumos, uz kuriem neattiecas 2. un 3. punkts, ja uz piemaksu faktiski tiesīgo dzīvnieku skaita un paziņotā skaita starpība ir mazāka par 5 % vai viens dzīvnieks, ja paziņoto dzīvnieku skaits ir 20 vai mazāk, piemaksas izmaksā par dzīvnieku skaitu, attiecībā uz kuriem ir tiesības saņemt piemaksu, atskaitot 20 %, ar noteikumu, ka, saskaņā ar kompetentās iestādes atzinumu, nepatiesas ziņas deklarācijā nav sniegtas tīši vai nopietnas nolaidības dēļ.
5. Nepamatoti izmaksātās summas piedzen, pieskaitot dalībvalsts noteiktos procentus no piemaksas izmaksas dienas līdz tās atgūšanai.
6. Ja piemēro 1. punktu un kompetentā iestāde konstatē, ka nepatiesas ziņas deklarācijā sniegtas tīši vai nopietnas nolaidības dēļ, attiecīgais ražotājs nav tiesīgs pretendēt uz piemaksu 12 mēnešus no šādas konstatācijas dienas.
4. pants
Portugāle trijos mēnešos pēc šīs regulas stāšanās spēkā paziņo Komisijas darbiniekiem par pasākumiem, kas veikti, ievērojot 2. pantu, tostarp par ieviesto kontroles sistēmu.
5. pants
Šī regula stājas spēkā nākamajā dienā pēc tās publicēšanas Eiropas Kopienu Oficiālajā Vēstnesī.
To piemēro no 1992. gada 1. jūlija.
Šī regula uzliek saistības kopumā un ir tieši piemērojama visās dalībvalstīs.
Briselē, 1992. gada 31. jūlijā

Labels: 18
5
6